РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/348-19

17. децембар 2019. године

Б е о г р а д

**З А П И С Н И К**

**74. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 16. ДЕЦЕМБРА 2019. ГОДИНЕ**

Седница је почела у 12,30 часова.

Седници је председавао Петар Петровић, председник Одбора.

Седници су присуствовали чланови Одбора: Славиша Булатовић, Неђо Јовановић, Михаило Јокић, Ђорђе Комленски, др Александар Мартиновић, Жарко Мићин, Милетић Михајловић, Јован Палалић, Биљана Пантић Пиља и Марко Парезановић.

Осим чланова Одбора, седници су присуствовали и Золтан Пек, заменик члана др Балинт Пастора и Владимир Ђурић, заменик члана Татјане Мацуре.

Седници нису присуствовали чланови Одбора: Наташа Мићић, Вјерица Радета, Душан Петровић и Срето Перић, нити њихови заменици.

Председник Одбора је констатовао да су испуњени услови за рад и пуноважно одлучивање након чега је ставио на гласање, а чланови Одбора су **већином гласова** утврдили у следећи

Д н е в н и р е д:

1. Одлучивање о предлогу да Народна скупштина стави на дневни ред IX седнице Другог редовног заседања у 2019. години Предлог одлуке о именовању чланова Надзорног одбора 01 Број 02-3041/19, од 11 децембра 2019. године, по хитном поступку, у складу са чланом 168. став 3. Пословника Народне скупштине.

**ПРВА ТАЧКА** - Одлучивање о предлогу да Народна скупштина стави на дневни ред IX седнице Другог редовног заседања у 2019. години Предлог одлуке о именовању чланова Надзорног одбора 01 Број 02-3041/19, од 11 децембра 2019. године, по хитном поступку, у складу са чланом 168. став 3. Пословника Народне скупштине.

**Петар Петровић** је обавестио присутне да је Одбор за правосуђе, државну управу и локалну самоуправу, на 73. седници одржаној 11. децембра 2019. године, утврдио Предлог одлуке о именовању чланова Надзорног одбора 02-3041/19 и упутио га Народној скупштини на усвајање.

Рекао је да је чланом 99. Закона о избору народних посланика прописана широка надлежност Надзорног одбора у поступку спровођења избора, те да Надзорни одбор броји 10 чланова из различитих друштвених области, због чега је предложио да Одбор за правосуђе, државну управу и локалну самоуправу, донесе одлуку да предложи Народној скупштини да на дневни ред IX седнице Другог редовног заседања у 2019. години стави Предлог одлуке о именовању чланова Надзорног одбора 01 Број 02-3041/19, од 11. децембра 2019. године, по хитном поступку, у складу са чланом 168. став 3. Пословника Народне скупштине, како би Народна скупштина што пре донела Одлуку о именовању чланова Надзорног одбора, чиме би се створили услови за његов несметан рад у наредном периоду.

Председавајући је отворио расправу у вези са овом тачком дневног реда, па како се нико није јавио за реч предложио је да Одбор одлучи да предложи Народној скупштини да на дневни ред IX седнице Другог редовног заседања у 2019. години стави Предлог одлуке о именовању чланова Надзорног одбора 01 Број 02-3041/19, од 11 децембра 2019. године, по хитном поступку, у складу са чланом 168. став 3. Пословника Народне скупштине, како би Народна скупштина што пре донела Одлуку о именовању чланова Надзорног одбора, чиме би се створили услови за његов несметан рад у наредном периоду.

Чланови и заменици чланова Одбора су **једногласно** прихватилиове предлоге.

Седница је завршена у 12,45 часова.

СЕКРЕТАР ПРЕДСЕДНИК

Сања Пецељ Петар Петровић